Omnibus Christi fidelibus presentes litteras inspecturis, Stephanus de Sacro Cesare, dominus Sancti Bricii, salutem in Domino. Noverit universitas vestra quod nos priori et presbytero ecclesie parochialis de Sancto Bricio, pro eo quod in capella nostra sita infra fortalitiam nostram de Sancto Bricio quandam vicariam nos instituere permiserunt, prout littere domini Bituricensis archiepiscopi necnon abbatis et conventus Sancti Benedicti testatur, assignavimus viginti quinque solidos Sacrocesaris monete annui redditus, singulis annis reddendos in pedagio nostro de Sancto Firmino, in quindena Pentecostes apud Sanctum Firminum, per manum servientis nostri. Volumus autem ut singulis septimanis quibus predicti denarii contra voluntatem prioris et presbyteri de Sancto Bricio ultra jamdictum terminum retenti fuerint, reddat receptor pedagii memoratis priori et presbytero duodecim denarios Sacricesaris monete pro pena. Quod ut firmum et stabile permaneat, presentes litteras sigilli nostri impressione confirmari precepimus. Actum anno Domini 1240, mense martio.